Vatikano muziejai

**Vatikano muziejai** () − dailės, kultūros muziejai ir galerijos Vatikane (Romoje).

## Istorija
Muziejaus istorija prasidėjo, kai 1506 m. sausio 14 d. buvo atrasta skulptūra "Laokoonas ir jo sūnūs". Tuo metu popiežius Julijus II išsiuntė savo pasiuntinius ištyrinėti atradimą ir netrukus pats įsigijo šią kompoziciją. Praėjus mėnesiui nuo šio atradimo skulptūra jau buvo pastatyta kaip eksponatas.

Vėliau bėgant laikui popiežiai stengėsi plėsti muziejaus kolekcijas. Prie to prisidėjo Benediktas XIV, Pijus IX ir kiti.

1973 m. popiežius Paulius VI įkūrė Vatikano istorijos muziejų, kuris tapo Vatikanų muziejų dalimi.

## Eksponatai

Vatikano muziejuose sukaupta viena iš didžiausių pasaulyje dailės kolekcijų (apie 70 000 darbų), kurią sudaro meno kūriniai iš įvairių epochų. Tarp muziejų eksponatų − vieni žinomiausių meno kūrinių pasaulyje − Mikelandželo freskos Siksto koplyčioje, Rafaelio freskos Vatikano stancose, daugelis žinomiausių antikinių skulptūrų: „Belvederio Apolonas“, „Belvederio torsas“, „Laokoonas ir jo sūnūs“ ir kitos. Vatikano pinakotekoje eksponuojami vieni garsiausių krikščioniškojo meno paveikslų, tame tarpe Rafaelio, Leonardo da Vinčio, Karavadžo ir kiti. Eksponuojama apie 20 000 turimų kūrinių.

Vatikano muziejus sudaro:
* Pijaus ir Klemenso muziejus, įkurtas 1787 m. (antikinės skulptūros kolekcija)
* Karamončio muziejus, įkurtas XIX a. pradžioje (antikinės skulptūros kolekcija)
* Etruskų muziejus, įkurtas 1838 m. (etruskų keramika)
* Egipto muziejus, įkurtas 1839 m. (senovės Egipto menas)
* Krikščionių muziejus (taikomosios dekoratyvinės dailės kūriniai, senovės Romos Augusto epochos freskos)
* Šiuolaikinės dailės galerija (Vakarų Europos dailė)
* Arasų galerija (kilimai)
* Žemėlapių galerija (XVI a. žemėlapiai)
* Kandeliabrų galerija (senovės graikų ir romėnų skulptūros)
* Vatikano pinakoteka, įkurta 1932 m. (XI–XVIII a. italų tapyba)
* Vatikano biblioteka, įkurta 1475 m. (unikalūs rankraščiai, inkunabulai)
* Rafaelio stancos (Rafaelio išpuošti 4 popiežiaus Julijaus II apartamentų kambariai)
* Mikalojaus koplyčia (Fra Andželiko freskos)
* Siksto koplyčia (Mikelandželo lubų freskos, „Paskutinis teismas“ ir kitų žymių dailininkų darbai)

## Lankytojai
2024 m. muziejų aplankė 6 825 436  lankytojai; muziejus tapo 2 pagal lankomumą muziejus pasaulyje.

Vatikano muziejai atidaromi 9 val. ir veikia iki 18 val. Tačiau dėl didelio turistų srauto priimtas sprendimas penktadieniais pailginti darbo valandas ir dirbti taip: nuo gegužės 4 d. iki liepos 13 d. ir nuo rugsėjo 7 d. iki spalio 26 d. muziejuje galima apsilankyti nuo 19:00 iki 23:00 val.

## Galerija

Vaizdas:Statue-Augustus.jpg|„Oktavianas Augustas“ (antikinė statula)
Vaizdas:Vmnilus.jpg|Nilo alegorinė skulptūra
Vaizdas:Perseus by Antonio Canova.jpg|„Persėjas“ (aut. Antonio Canova)
Vaizdas:Belvedere Apollo Pio-Clementino Inv1015.jpg|„Belvederio Apolonas“ (antikinė statula)
Vaizdas:Chapelle sixtine2.jpg|Siksto koplyčia (Mikelandželo freskos)
Vaizdas:2 Estancia del Sello (Vista general II).jpg|*[[Stanza della Segnatura]]* (Rafaelio freskos)
Vaizdas:Sistinehall.jpg|Siksto salė Vatikano bibliotekoje
Vaizdas:Sfera con sfera – Arnalda Pomodoro – Vatican (JD).jpg|*Sfera con sfera (*Arnaldo Pomodoro)


## Nuorodos

* Vatikano muziejai (anglų, ispanų, italų, prancūzų ir vokiečių k.)

## Šaltiniai